Na osnovu člana 17. tačka a) Zakona o provođenju kontrole zakonitosti korištenja prava iz oblasti branilačko-invalidske zaštite („Službene novine Federacije BiH“, broj: 82/09, u daljem tekstu: Zakon), a uz saglasnost Vlade Federacije Bosne i Hercegovine, federalni ministar za pitanja boraca i invalida odbrambeno-oslobodilačkog rata/federalni ministar za pitanja branitelja i invalida domovinskog rata, d o n o s i

**P R A V I L N I K**

**O FORMIRANJU I RADU REVIZORSKIH TIMOVA ZA KONTROLU I**

**REVIZORSKOG TIMA ZA KOORDINACIJU**

**Član 1.**

Ovim Pravilnikom se uređuje postupak formiranja, uslovi, sastav i rad revizorskih timova za kontrolu i Revizorskog tima za koordinaciju.

**Član 2.**

U revizorske timove za kontrolu i Revizorski tim za koordinaciju mogu biti imenovani uposlenici organa državne službe svih nivoa vlasti i druga lica, koja ispunjavaju uslove predviđene ovim Pravilnikom.

**Član 3.**

 U revizorske timove za kontrolu i Revizorski tim za koordinaciju ne mogu biti imenovana lica koja su donosila rješenja u postupcima priznavanja statusa iz oblasti vojne obaveze

**Član 4.**

Angažovanje državnih službenika u revizorskim timovima za kontrolu bit će regulisano posebnim sporazumom.

**Član 5.**

1. Članovi Revizorskih timova za kontrolu diplomirani pravnici trebaju imati:
* Pravni fakultet, VSS – VII stepen, odnosno lica koja su stekla diplomu visokog obrazovanja pravne struke po bolonjskom sistemu studiranja sa iskustvom od minimalno dvije godine rada u struci.

(2) Ostali članovi revizorskog tima trebaju imati:

-Vojnu akademiju, Fakultet sigurnosti ili drugi fakultet društvenih, prirodnih, tehničkih nauka, VSS- VII stepen ili VŠS – VI stepen.

**Član 6.**

Uposlenici Grupa za pitanja evidencija iz oblasti vojne obaveze i Samostalni izvršioci za pitanja evidencija iz oblasti vojne obaveze (u daljem tekstu:grupe i samostalni izvršioci) Federalnog ministarstva za pitanja boraca i invalida odbrambeno-oslobodilačkog rata/Federalnog ministarstva za pitanja branitelja i invalida domovinskog rata (u daljem tekstu:Federalno ministarstvo) u općinama

dužni su obezbijediti prostorije i administrativno-logističku podršku, te ostale uslove za rad revizorskih timova za kontrolu i Revizorskog tima za koordinaciju (prostorije, kucanje, fax, telefon, papir i dr.)

**Član 7.**

Revizorski tim za kontrolu odnosno Revizorski tim za koordinaciju vrši provjeru svih uvjerenja i dokumentacije na osnovu kojih su priznata prava po propisima iz člana 1. Zakona.

**Član 8.**

1. Poslovi iz člana 7. ovog Pravilnika obavljaju se provjerom i sravnjavanjem podataka iz vojnih evidencija koje su izdavale vojne jedinice, a kojima raspolaže Federalno ministarstvo, sa podacima koji se nalaze u arhivima Armije R BiH, arhivima HVO-a , arhivima Ministarstva unutrašnjih poslova i uvjerenjima o neisplaćenim vojničkim plaćama.
2. Provjera dokumentacije koja je služila u postupku priznavanja prava na povoljnije penzionisanje vrši se sravnjavanjem podataka iz dokumentacije bivšeg Federalnog ministarstva odbrane (pasivni dosijei), podataka u grupama i kod samostalnih izvršilaca i nadležnih arhiva.

**Član 9.**

* 1. Za obavljanje poslova revizije obrazuje se sedam revizorskih timova za kontrolu.
	2. Jedan revizorski tim za kontrolu ima 4 člana, na paritetnoj osnovi po komponentama (ARBiH i HVO), od čega su obavezno najmanje dva člana diplomirani pravnici, po komponentama.

**Član 10.**

* 1. Revizorski tim za kontrolu imenuje rješenjem federalni ministar za pitanja boraca i invalida odbrambeno-oslobodilačkog rata/federalni ministar za pitanja branitelja i invalida domovinskog rata (u daljem tekstu:federalni ministar), na zajednički prijedlog kantonalnih ministara za pitanja boraca odnosno direktora uprava za pitanja boraca i koordinacije udruženja branilaca.
	2. U rad revizorskih timova mogu biti uključeni i predstavnici korisnika prava iz oblasti branilačke zaštite.
	3. Revizorski tim za kontrolu razrješava se dužnosti u postupku i na način na koji je imenovan.

**Član 11.**

Revizorski tim za koordinaciju predlaže okvirni tromjesečni plan rada revizorskih timova za kontrolu, na osnovu koga federalni ministar donosi sedmične planove rada revizorskih timova za kontrolu.

**Član 12.**

1. Kontrolu evidencije, dokumentacije i uvjerenja revizorski tim za kontrolu će vršiti ličnim uvidom, neposredno.
2. Revizorski tim za kontrolu će poslove iz svoje nadležnosti raditi, u pravilu, u punom sastavu.
3. Odluku o svakom pregledanom predmetu moraju donijeti svi članovi zajedno, što potvrđuju svojim potpisima na zapisniku.
4. Izuzetno, revizorski tim za kontrolu može raditi i punovažno odlučivati bez prisustva jednog člana do popune revizorskog tima za kontrolu, a najduže 60 dana.
5. Posebnom odlukom federalni ministar utvrdjuje period rada revizorskog tima za kontrolu bez jednog člana.

**Član 13.**

* 1. Revizorski timovi za kontrolu formiraju spis o kontroli u svakom pojedinačnom slučaju, po imenu i prezimenu korisnika prava.
	2. U spisu se nalaze zapisnici o svim kontrolama, provjerama i sravnjavanjima i datim konačnim ocjenama, te sva dokumentacija (originali, kopije ili prepisi) koju revizorski timovi pribave u postupku revizije.
	3. Nakon obavljenih svih kontrola i donesene konačne odluke revizorski timovi za kontrolu i Revizorski tim za koordinaciju su dužni predati spise predmeta Federalnom ministarstvu radi daljnjeg postupanja.
	4. Revizorski tim za koordinaciju kada rješava u meritumu formira spis predmeta, po imenu i prezimenu korisnika i donosi odluku (FMB-1 iliFMB-2).

**Član 14.**

* 1. Revizorski timovi će o svakom pregledanom predmetu sačiniti zapisnik, koji obavezno sadrži nalog organu uprave kod kojeg se vrši kontrola (član 6. st. (4), (5), (7) i (8) Zakona.
	2. Zapisnik iz stava (1) ovog člana obavezno potpisuju članovi revizorskog tima za kontrolu odnosno Revizorskog tima za koordinaciju i predstavnik pravnog subjekta kod koga je izvršena kontrola ili sravnjavanje podataka, a isti ima snagu javne isprave.
	3. Jedan primjerak zapisnika obavezno se predaje predstavniku pravnog subjekta kod kojeg je izvršena kontrola.
	4. U slučaju da predstavnik pravnog subjekta kod koga je izvršena kontrola odbije potpisati zapisnik, ta činjenica će biti konstatovana zapisnikom.

**Član 15.**

U slučaju iz člana 2. stav (3) Zakona, kada revizorski tim za kontrolu, vršeći provjeru i sravnjavanje podataka iz vojnih evidencija, utvrdi da u konkretnom slučaju nema original uvjerenja o neisplaćenim vojničkim plaćama, dužan je provesti dodatna provjeravanja načina priznanja prava i to u roku od 30 dana od dana vršenja prve kontrole konkretnog predmeta.

**Član 16.**

Revizorski tim za kontrolu će izvještaj o radu dostavljati mjesečno Revizorskom timu za koordinaciju i federalnom ministru.

**Član 17.**

1. U cilju provođenja revizije Federalni zavod za penzijsko/mirovinsko i invalidsko osiguranje (u daljem tekstu: Federalni zavod PIO/MIO) osigurat će revizorskom timu za kontrolu odnosno Revizorskom timu za koordinaciju uvid u sve evidencije i dokumentaciju ili izvještaj iz evidencija i dokumentacije bivšeg Federalnog ministarstva odbrane, koja je služila kao osnov ostvarivanja prava po propisima iz člana 1. Zakona.
2. Saradnja Ministarstva odbrane Bosne i Hercegovine sa Federalnim ministarstvom u poslovima revizije obavljat će se u skladu sa članom 12. Zakona.
3. U slučaju da revizorski timovi utvrde povrede propisa u postupku priznavanja prava na povoljnije penzionisanje, dužni su sačiniti detaljan zapisnik i isti dostaviti Federalnom zavodu PIO/MIO.

**Član 18.**

* 1. Revizorski tim za koordinaciju imenuje Predsjednik Federacije Bosne i Hercegovine uz konsultaciju sa potpredsjednicima Federacije Bosne i Hercegovine, a na usaglašen prijedlog federalnog ministra, kantonalnih ministara odnosno direktora uprava za pitanja boraca poštujući nacionalni paritet, po komponentama.
	2. Revizorski tim za koordinaciju se razrješava dužnosti u postupku i na način na koji je imenovan.

**Član 19.**

Revizorski tim za koordinaciju ima osam članova, na paritetnoj osnovi po komponentama (AR BiH i HVO).

**Član 20.**

1. Revizorski tim za koordinaciju će donijeti Poslovnik o radu.
2. Revizorski tim za koordinaciju donosi svoj mjesečni plan rada.

**Član 21.**

* 1. Revizorski tim za koordinaciju će vršiti koordinaciju, nadzor i praćenje rada revizorskih timova za kontrolu.
	2. Revizorski tim za koordinaciju je, za poslove iz svoje nadležnosti, odgovoran Predsjedniku Federacije Bosne i Hercegovine i federalnom ministru.

**Član 22.**

* 1. Pod nadzorom i praćenjem rada revizorskih timova za kontrolu podrazumijeva se pravo Revizorskog tima za koordinaciju na neposredan uvid u zakonitost rada u predmetima u kojima je donesena konačna odluka.
	2. Praćenje rada revizorskih timova za kontrolu podrazumjeva provjeru provođenja odobrenog plana rada revizorskih timova za kontrolu.
	3. U okviru nadzora, Revizorski tim za koordinaciju će vršiti kontrolu rada revizorskih timova za kontrolu po mjesečnom planu rada, po zahtjevu federalnog ministra i po sistemu slučajnog uzorka, o čemu će sačiniti zapisnik.
	4. U cilju obavljanja poslova iz stava (3) ovog člana revizorski timovi za kontrolu će obezbijediti uvid u svoj formirani spis, a kod završenih i arhiviranih predmeta kontrole, spis predmeta će Revizorskom timu za koordinaciju obezbjediti Federalno ministarstvo-Sektor za normativno-pravne i opće poslove.
	5. U svim slučajevima kada revizorski tim za kontrolu ne utvrdi zajednički stav i ne donese jedinstvenu odluku, konačnu odluku donosi Revizorski tim za koordinaciju.
	6. U slučajevima iz stava (5) ovog člana revizorski tim za kontrolu je dužan izvještaj sa izdvojenim mišljenjima predati Revizorskom timu za koordinaciju.
	7. Revizorski tim za koordinaciju o razmatranju odnosno ekspertizi i donošenju odluke iz stava (6) ovog člana sačinit će zapisnik.

**Član 23.**

Revizorski tim za koordinaciju je dužan mjesečno dostaviti izvještaj o svom radu federalnom ministru i Predsjedniku Federacije Bosne i Hercegovine.

**Član 24.**

Federalno ministarstvo će tromjesečno dostavljati Vladi Federacije BiH informaciju o postignutim rezultatima revizije.

**Član 25.**

Revizorski timovi za kontrolu i Revizorski tim za koordinaciju mogu, preko Sektora za normativno-pravne i opće poslove Federalnog ministarstva, od nadležnih institucija tražiti stručna mišljenja i ocjene u postupku provjere i sravnjavanja podataka, evidencija, dokumentacija i uvjerenja potrebnih za ostvarivanje prava iz oblasti branilačko-invalidske zaštite i povoljnijeg penzionisanja.

**Član 26.**

Stupanjem na snagu ovog Pravilnika prestaje da važi Pravilnik o formiranju i radu revizorskih timova za kontrolu i Revizorskog tima za koordinaciju (“Službene novine Federacije BiH”,broj: 14/10).

**Član 27.**

Ovaj Pravilnik stupa na snagu narednog dana od dana objavljivanja u „Službenim novinama Federacije BiH”.

 **M I N I S T A R**

 **Doc. dr.Salko Bukvarević**

Broj: 01-41-4906/15

Sarajevo, 12.11.2015. godine

Na ovaj Pravilnik Vlada Federacije Bosne i Hercegovine dala je saglasnost Odlukom o davanju saglasnosti na Pravilnik o formiranju i radu revizorskih timova za kontrolu i Revizorskog tima za koordinaciju V. broj: 1495/2015 od 05.11.2015. godine koja je objavljena u “Službenim novinama Federacije BiH”, broj: 87/15.